“Ons gaan taamlik ver weg,” het prins Albert (60) vir die tydskrif People gesê, en bygevoeg die wegbreek sal baie pret in die son behels.
Met sy vrou, prinses Charlene, se liefde vir watersport, is dit geen verrassing dat die wegbreek baie tyd in die water sal insluit nie.
“Dit sal ’n swem- en seevakansie wees,” het hy gesê. “Ons sal een blaaskans vat op pad na ons bestemming, want anders is dit ’n baie lang vlug vir die kinders.”
Die gesinsvakansie is broodnodig. Prins Albert se vol program het die afgelope ruk sy tol geëis en sy dokters het hom verplig om van sy koninklike verpligtinge in Julie af te skaal.
Hoewel sy hoogheid se “uitputting het ’n gesondheidsondersoek geverg het”, wek die uitslae “geen kommer nie”, het die Pienk Paleis in ’n verklaring gesê.
Nadat die diagnose gemaak is, is hy net toegelaat om twee verskynings te maak. Een daarvan was die jaarlikse Rooi Kruis-bal op 27 Julie – ’n geleentheid wat sy pa 70 jaar gelede begin het, berig Forbes.